รู้จัก Milk Run ระบบการขนส่ง ที่มีต้นแบบ มาจากการส่งนม
การขนส่งแบบ Milk Run คืออะไร ? ลงทุนแมนจะเล่าให้ฟัง
18 พ.ย. 2565

รู้จัก Milk Run ระบบการขนส่ง ที่มีต้นแบบ มาจากการส่งนม /โดย ลงทุนแมน
หลายคนคงเคยได้ยินว่า ค่ายรถยนต์ยักษ์ใหญ่ อย่าง Toyota มีแนวคิด ที่สามารถนำมาประยุกต์ใช้ ในการทำธุรกิจ ได้อย่างมากมาย
ตัวอย่างเช่น Just in Time หรือ การผลิตแบบทันเวลาพอดี
แต่รู้หรือไม่ว่า ภายใต้แนวคิดเหล่านั้น
ยังมีอีกหนึ่งกลไกสำคัญ ที่ Toyota เลือกใช้ 
นั่นคือ การขนส่งแบบ Milk Run
การขนส่งแบบ Milk Run คืออะไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Milk Run เป็นระบบการขนส่งรูปแบบหนึ่ง ที่รวมการขนส่งขาไปและขากลับ ให้อยู่ในรอบการวิ่งเดียว
โดยมีแนวคิด มาจากการส่งนมในตอนเช้า ตามบ้านในประเทศสหรัฐอเมริกา
โดยในทุก ๆ เช้า จะมีคนส่งนม หรือ Milkman นำนมไปส่งตามบ้าน โดยภาชนะที่บรรจุนมนั้น มักจะเป็นขวดแก้ว ที่สามารถนำกลับไปใช้ซ้ำได้
และเมื่อส่งเสร็จแล้ว แทนที่จะตีรถเปล่ากลับไป แต่ Milkman เหล่านั้น ก็จะนำขวดนมเปล่า ที่เกิดจากการส่งรอบก่อนหน้า กลับไปด้วย
เพื่อที่ผู้ส่งนม จะได้ไม่ต้องจัดรถ มาคอยเก็บขวดนมกลับอีกรอบ
การทำงานของ Milkman นี้ เป็นไอเดีย ที่ทำให้เกิดการพัฒนา เป็นการขนส่งแบบ Milk Run
โดยโรงงานอุตสาหกรรมหลายแห่ง รวมถึง Toyota ก็ได้มีการนำ Milk Run มาประยุกต์ใช้ ในกระบวนการผลิตของตน โดยเฉพาะการขนส่งระหว่างโรงงาน กับซัปพลายเออร์
เนื่องจากชิ้นส่วนรถยนต์ เป็นชิ้นส่วนที่ต้องควบคุมคุณภาพสูง 
การขนส่งชิ้นส่วนเหล่านี้ จึงต้องมีการบรรจุลงในภาชนะที่สร้างขึ้นมาไว้สำหรับรองรับชิ้นส่วนแต่ละชิ้นโดยเฉพาะ
ซึ่งภาชนะเหล่านี้ ก็นับเป็นต้นทุน ของธุรกิจเช่นกัน
จึงไม่ควรสร้างออกมา มากจนเกินไป
ในทางกลับกัน ถ้าหากมีน้อยจนเกินไป ก็อาจทำให้การผลิต ต้องหยุดชะงักได้
ทาง Toyota และซัปพลายเออร์ ก็จะมีการทำข้อตกลงกัน
โดยให้ทางซัปพลายเออร์ ส่งสินค้าให้กับ Toyota
โดยเมื่อรถขนส่งไปถึง และทำการส่งสินค้าจนเสร็จแล้ว
รถบรรทุกเหล่านั้น ก็จะนำภาชนะบรรจุชิ้นงาน ที่ส่งไปคราวก่อน กลับไปยังซัปพลายเออร์ด้วย
ทำให้ไม่จำเป็นต้องมีการเพิ่มเที่ยวรถ สำหรับการส่งภาชนะกลับขาเดียว ส่งผลให้ซัปพลายเออร์สามารถขายสินค้าให้กับ Toyota ในราคาที่ถูกลงได้
และยังเป็นส่วนสำคัญ ที่ทำให้ Toyota สามารถดำเนินการผลิตแบบทันเวลาพอดี หรือ Just in Time ได้อย่างมีประสิทธิภาพ
นอกจากนี้ บางบริษัทก็ได้มีการนำแนวคิดนี้ไปใช้ในการขนส่งสินค้าให้กับลูกค้าหลาย ๆ เจ้าในคราวเดียว หรือนำไปใช้ขนส่งสินค้าภายในบริษัทเองอีกด้วย
และยังมีธุรกิจอื่น ๆ ที่ได้มีการนำแนวคิดนี้ไปประยุกต์ใช้
โดยธุรกิจขนส่งบางเจ้าก็ได้ให้พนักงานส่งพัสดุ
ทำหน้าที่รับสินค้าจากผู้ส่งรายอื่น ๆ ที่อยู่ในเส้นทางเดียวกัน หรือละแวกใกล้เคียง แทนที่จะส่งสินค้าเพียงอย่างเดียว
จะเห็นว่าการขนส่งแบบ Milk Run นี้ เป็นหลักการง่าย ๆ ที่ช่วยแก้ปัญหาหลาย ๆ อย่างของธุรกิจได้
ทั้งการลดต้นทุนด้านเวลา กำลังคน รถขนส่ง รวมถึงค่าใช้จ่ายต่าง ๆ
และทำให้บริษัท สามารถวางแผนการผลิต และขนส่งสินค้าได้ง่ายขึ้น โดยไม่จำเป็นต้องมีการสต็อกสินค้าเผื่อไว้มากจนเกินไปอีกด้วย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-